CELEX: 32021R0795
Language: sk
Date: 2021-05-17 00:00:00
Title: Vykonávacie nariadenie Komisie (EÚ) 2021/795 zo 17. mája 2021, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh zrušuje schválenie účinnej látky alfa-cypermetrín a ktorým sa mení vykonávacie nariadenie Komisie (EÚ) č. 540/2011 (Text s významom pre EHP)

18.5.2021   
               
               
                  SK
               
               
                  Úradný vestník Európskej únie
               
               
                  L 174/2
               
            
         VYKONÁVACIE NARIADENIE KOMISIE (EÚ) 2021/795
         zo 17. mája 2021,
         ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh zrušuje schválenie účinnej látky alfa-cypermetrín a ktorým sa mení vykonávacie nariadenie Komisie (EÚ) č. 540/2011
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 21 ods. 3 druhú alternatívu a článok 78 ods. 2,
         keďže:
         
                     (1)
                  
                  
                     Smernicou Komisie 2004/58/ES (2) sa alfa-cypermetrín zaradil ako účinná látka do prílohy I k smernici Rady 91/414/EHS (3). Účinné látky zaradené do prílohy I k smernici 91/414/EHS sa považujú za schválené podľa nariadenia (ES) č. 1107/2009.
                  
               
                     (2)
                  
                  
                     Vykonávacím nariadením Komisie (EÚ) 2019/1690 (4) sa obnovilo schválenie účinnej látky alfa-cypermetrín ako látky, ktorá sa má nahradiť. Táto účinná látka bola následne uvedená v časti E prílohy k vykonávaciemu nariadeniu Komisie (EÚ) č. 540/2011 (5).
                  
               
                     (3)
                  
                  
                     Vykonávacím nariadením (EÚ) 2019/1690 sa od žiadateľa vyžadovalo, aby do 30. októbra 2020 predložil Komisii, členským štátom a úradu potvrdzujúce informácie, pokiaľ ide o toxikologický profil určitých metabolitov. Okrem toho bol požiadaný predložiť potvrdzujúce informácie k ďalším trom bodom v iných lehotách stanovených v prílohe I k vykonávaciemu nariadeniu Komisie (EÚ) 2019/1690.
                  
               
                     (4)
                  
                  
                     V októbri 2020 žiadateľ informoval Komisiu, spravodajský členský štát a úrad o tom, že nepredloží potvrdzujúce údaje k žiadnemu zo štyroch bodov, ku ktorým sa vyžadovali potvrdzujúce informácie.
                  
               
                     (5)
                  
                  
                     Preto je vhodné zrušiť schválenie uvedenej účinnej látky.
                  
               
                     (6)
                  
                  
                     Príloha k vykonávaciemu nariadeniu (EÚ) č. 540/2011 by sa preto mala zodpovedajúcim spôsobom zmeniť.
                  
               
                     (7)
                  
                  
                     Členským štátom by sa mal poskytnúť čas na zrušenie autorizácií prípravkov na ochranu rastlín s obsahom alfa-cypermetrínu.
                  
               
                     (8)
                  
                  
                     Pokiaľ ide o prípravky na ochranu rastlín s obsahom alfa-cypermetrínu, v prípade ktorých členské štáty v súlade s článkom 46 nariadenia (ES) č. 1107/2009 poskytnú akúkoľvek dobu odkladu, toto obdobie by malo uplynúť najneskôr do 7. decembra 2022.
                  
               
                     (9)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Zrušenie schválenia
            Schválenie účinnej látky alfa-cypermetrín sa ruší.
         
         
            Článok 2
            Zmena vykonávacieho nariadenia (EÚ) č. 540/2011
            V časti E prílohy k vykonávaciemu nariadeniu (EÚ) č. 540/2011 sa vypúšťa riadok 12 týkajúci sa alfa-cypermetrínu.
         
         
            Článok 3
            Prechodné opatrenia
            Členské štáty zrušia autorizácie prípravkov na ochranu rastlín s obsahom alfa-cypermetrínu ako účinnej látky najneskôr do 7. decembra 2021.
         
         
            Článok 4
            Doba odkladu
            Akákoľvek doba odkladu, ktorú členské štáty poskytnú v súlade s článkom 46 nariadenia (ES) č. 1107/2009, musí byť čo najkratšia a uplynúť najneskôr do 7. decembra 2022.
         
         
            Článok 5
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 17. mája 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 309, 24.11.2009, s. 1.
         
            (2)  Smernica Komisie 2004/58/ES z 23. apríla 2004, ktorou sa mení a dopĺňa smernica Rady 91/414/EHS, aby sa alfa-cypermethrin, benalaxyl, bromoxynil, desmedipham, ioxynil a phenmedipham zaradili ako účinné látky (Ú. v. EÚ L 120, 24.4.2004, s. 26).
         
            (3)  Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).
         
            (4)  Vykonávacie nariadenie Komisie (EÚ) 2019/1690 z 9. októbra 2019, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh obnovuje schválenie účinnej látky alfa-cypermetrín ako látky, ktorá sa má nahradiť, a ktorým sa mení príloha k vykonávaciemu nariadeniu Komisie (EÚ) č. 540/2011 (Ú. v. EÚ L 259, 10.10.2019, s. 2).
         
            (5)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).